Metafísica

A **metafísica** é a rama da filosofía que estuda a estrutura básica da realidade. Segundo a concepción tradicional, trátase do exame das características do mundo independentes da mente, mais algúns teóricos enténdena como unha investigación do marco conceptual do entendemento humano. Varios filósofos, entre eles Aristóteles, designan a metafísica como **filosofía primeira**, suxerindo que é a área máis fundamental da filosofía.

Esta disciplina abarca un amplo rango de temas xerais e abstractos. Analiza a natureza da existencia, os trazos que todas as entidades teñen en común e a súa división en diferentes categorías. Unha división moi influente é aquela entre o particular e o universal. Os particulares son entes individuais únicos, como unha mazá concreta. Pola contra, os universais con características xerais que varios particulares teñen en común, coma por exemplo a cor vermella. Pola súa banda, a metafísica modal estuda as ideas do posible e o necesario. A metafísica explora tamén os conceptos do espazo, o tempo e o cambio, así como a súa conexión coa causalidade e as leis da natureza. Outros asuntos propios dela son a relación entre a mente e a materia, a posibilidade de que todo no universo estea xa dado de antemán, ou o debate sobre a existencia do libre albedrío.

As persoas dedicadas á metafísica empregan diversos métodos para realizar as súas pescudas. Adoitan apoiarse na intuición e no razoamento abstracto, mais tamén nas aproximacións empíricas asociadas coas teorías científicas. Debido á súa natureza abstracta, recibiu críticas respecto da fiabilidade da súa metodoloxía e o sentido das súas teorías. Emporiso, a metafísica é relevante para moitas áreas de investigación, que acostuman a fundamentarse en conceptos ou asuncións metafísicas.

As raíces da metafísica atópanse na antigüidade, cando xurdiron especulacións sobre a natureza e orixe do universo, como as *Upanishads* da India antiga, o taoísmo na China, ou a filosofía presocrática en Grecia. Durante a Idade Media, debateuse sobre a natureza dos universais baixo a influencia do pensamento de Platón e Aristóteles. Na modernidade apareceron multitude de sistemas metafísicos, moitos dos cales defendían o idealismo. Ao longo do século XX, a metafísica tradicional e o idealismo sometéronse a duras críticas, que levaron ao desenvolvemento de novas vías de indagación.

## Definición 
A metafísica é o estudo dos trazos máis elementais da realidade, incluíndo a existencia, os obxectos e as súas propiedades, a posibilidade e a necesidade, o espazo e o tempo, o cambio, a causalidade e a relación entre a materia e a mente. Trátase dunha das ramas máis antigas da filosofía.

A natureza concreta da metafísica é obxecto de debate, e a súa caracterización mudou ao longo da historia. Algunhas perspectivas ven a metafísica como un campo unificado baixo unha definición ampla, entendéndoa como o estudo das "cuestións fundamentais sobre a natureza da realidade" ou unha indagación sobre a esencia das cousas. Outra aproximación pon en dúbida a suposta unidade das diferentes áreas da metafísica, polo que adoitan ofrecer unha listaxe dos seus temas principais de investigación. Por outra banda, hai definicións descritivas, que fornecen unha explicación daquilo que fan os metafísicos, e normativas, que prescriben aquilo que estes deberían facer.

Dúas influentes definicións dos períodos antigo e medieval comprenden a metafísica coma a ciencia das causas primeiras e do ser en tanto que ser (é dicir, que teñen en común todos os seres e a que categorías fundamentais pertencen). Durante a modernidade, os límites da disciplina expandíronse até abranguer temas coma a distinción entre mente e corpo e o libre albedrío. Algúns filósofos seguen a Aristóteles ao describir a metafísica como "filosofía primeira", suxerindo que se trata da forma de indagación máis básica, da que dependen o resto de ramas da filosofía.

A tradición entendía a metafísica coma o estudo das características da realidade exterior á mente. Porén, a partir do criticismo de Immanuel Kant, xurdiu unha concepción alternativa centrada nos esquemas conceptuais máis ca na realidade externa. Kant distinguiu a metafísica transcendental, que procura describir os trazos obxectivos da realidade para alén da experiencia sensorial, da perspectiva crítica, que analiza os aspectos e principios que subxacen ao pensamento e a experiencia humanas. O filósofo contemporáneo Peter Strawson contrastou a metafísica descritiva, que busca artellar os esquemas conceptuais máis habituais para comprender o mundo, e a revisionista, que ten coma obxectivo producir mellores esquemas conceptuais.

A metafísica diferénciase das ciencias particulares en que examina os aspectos máis xerais e abstractos da realidade. As ciencias, pola contra, céntranse en elementos máis específicos e concretos, restrinxíndose a unha clase determinada de entidades. Así, por exemplo, a física investiga os obxectos físicos; a bioloxía, os seres vivos; a antropoloxía, o ser humano. Existe un debate sobre se esta diferenza é unha dicotomía estrita ou un continuo gradual.

### Etimoloxía 
A palabra "metafísica" procede do grego antigo *metá* (despois, sobre, para alén de) e *phusiká* (natureza), unha abreviación da expresión *ta metá ta phusiká* ("o que vén despois da física"). A interpretación habitual desta etimoloxía é que a metafísica debate sobre asuntos que, debido á súa xeneralidade e alcance, están máis alá do reino do físico e da observación empírica.

Por outra banda, a disciplina podería ter recibido o seu nome por un simple accidente histórico debido á publicación da *Metafísica* de Aristóteles. O propio estaxirita non empregou o termo "metafísica", mais si o editor das súas obras, Andrónico de Rodas, quen viviu douscentos anos despois. O máis probable é que a intención deste compilador fose indicar que esta obra debía ser estudada tras a *Física* de Aristóteles; de aí o nome que escolleu, "despois da física".

### Subdisciplinas 
A metafísica pode definirse tamén en relación coas súas ramas principais. Unha división moi influente dende os comezos da filosofía moderna é aquela entre a metafísica xeral e a específica ou especial. A metafísica xeral, tamén chamada ontoloxía, ten unha perspectiva ampla e estuda os aspectos máis fundamentais do ser. Así, investiga cales son as características que comparten todas as entidades, e como estas poden dividirse en diferentes categorías. As categorías son as clases máis xerais posibles, como a substancia, as propiedades, as relacións ou os feitos.

## Notas 
## Véxase tamén 
### Bibliografía 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
*